সাহিত্যিক হিসেবে ফাদার দ্যতিয়েনের আবির্ভাব ডায়েরির ছেঁড়া পাতায়; দেশ পত্রিকায় ধারাবাহিকভাবে প্রকাশ দুকিস্তিতে, ১৯৫৯ থেকে ১৯৬৩ খ্রিষ্টাব্দ এবং ১৯৬৯ থেকে ১৯৭১ খ্রিষ্টাব্দ পর্যন্ত। যদিও তাঁর প্রথম মুদ্রিত লেখা ‘লেখকের লেখনী’ শিরোনামাঙ্কিত। অস্বাক্ষরিত এ-লেখাটি মুদ্রিত হয় খ্রিষ্টান ক্যাথলিক সম্প্রদায়ের মুখপত্র আমাদের জীবনে। পরে এই লেখাটি লালপেড়ে গল্পাবলিতে (২০১৫) সংকলিত হয়েছে। রোজনামচা ধারাবাহিকভাবে প্রকাশিত হয় অমৃত পত্রিকায়। ১৯৭৮ সালে তাঁর বেলজিয়ামে প্রত্যাবর্তনের কারণে কিছুটা সময় বাংলা সাহিত্য সৃষ্টিতে আসে সাময়িক বিচ্ছেদ। আটপৌরে দিনপঞ্জি (২০১৩) রচনার মধ্য দিয়ে সেই খরা কাটিয়ে পুনরায় বাংলা-সাহিত্যভূমিকে করেছেন সুফলা। সাহিত্য-সৃষ্টির সফলতাস্বরূপ পেয়েছেন সহৃদয় পাঠকের আনন্দময় অনুভূতি এবং স্বীকৃতি হিসেবে ১৯৭৩ সালে নরসিংহদাস পুরস্কার এবং ২০১০-এ রবীন্দ্র পুরস্কার লাভ করেছেন।